Publication: Magyar Közlöny
Issue: MK-1999-80 (Year: 1999, Number: 80)
Era: 1990-2004
Section: történő végrehajtásáról szóló 11/1990. (II. 18.) BM rendelet 2. § c) pontja alkotmányellenességének megállapítását
Paragraph Index: 135

1. Az Alkotmánybíróság álláspontja szerint az előzetes letartóztatás mint büntetőeljárási kényszerintézkedés nem ellentétes az Alkotmány 57. § (2) bekezdésében, az alkotmányos alapjogok között szereplő ártatlanság vélelmével, és nem sérti az Alkotmány 2. § (1) bekezdésében normatív tartalommal meghatározott jogállamiságot sem. 1.1. Az Alkotmány 57. § (2) bekezdése szerint a Magyar Köztársaságban senki sem tekinthető bűnösnek mindaddig, amíg büntetőjogi felelősségét a bíróság jogerős határozata nem állapította meg. Az ártatlanság vélelmét a Be. a büntetőeljárás alapelvei között azonosan fogalmazza meg, azonban kiegészíti az ártatlanság vélelmének lényegéből fakadó alapvető szabállyal: a bűnösség bizonyítása a büntető ügyekben eljáró hatóságokat terheli; a terhelt nem kötelezhető ártatlanságának bizonyítására (Be. 3. §). Az ártatlanság vélelméből következik az a bizonyítási részletszabály, amely szerint a kétséget kizáróan nem bizonyított tényt a terhelt terhére értékelni nem lehet [Be. 61. § (4) bekezdés].

Source: https://magyarkozlony.hu/hivatalos-lapok/aad2cfddf9578b8de2694ec6f6e20613f4eefc20/dokumentumok/41285ece64e5328f54823a116139ff44462e1857/letoltes